《酬乐天早春闲游西湖颇多野趣…亦欲粗为恬养之赠耳》
唐代·元稹

雁思欲回宾，风声乍变新。各携红粉伎，俱伴紫垣人。

水面波疑縠，山腰虹似巾。柳条黄大带，茭葑绿文茵。

雪尽才通屐，汀寒未有蘋.向阳偏晒羽，依岸小游鳞。

浦屿崎岖到，林园次第巡。墨池怜嗜学，丹井羡登真。

雅叹游方盛，聊非意所亲。白头辞北阙，沧海是东邻。

问俗烦江界，蒐畋想渭津。故交音讯少，归梦往来频。

独喜同门旧，皆为列郡臣。三刀连地轴，一苇碍车轮。

尚阻青天雾，空瞻白玉尘。龙因雕字识，犬为送书驯。

胜事无穷境，流年有限身。懒将闲气力，争斗野塘春。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。